1. ปัจจัยความเสี่ยง

1. ความเสี่ยงการใช้เครื่องหมายการค้ารับอนุญาต

บริษัทฯ ดำเนินธุรกิจสิ่งทอและเครื่องนุ่งห่ม
ภายใต้เครื่องหมายการค้ารับอนุญาตจากต่างประเทศที่เป็น International Brand
จากเจ้าของเครื่องหมายการค้าโดยตรง และบางส่วนผ่านผู้ถือหุ้นรายใหญ่ของบริษัท
เป็นเครื่องหมายการค้าสากลที่นิยมกันทั้งในและต่างประเทศ โดยบริษัทฯ
มีรายได้จากการขายสินค้าภายใต้เครื่องหมายการค้ารับอนุญาตในสัดส่วนที่ค่อนข้างสูง
หากถูกยกเลิกสัญญาจะส่งผลกระทบต่อบริษัท

บริษัทฯ ได้สร้างสัมพันธภาพที่ดีกับเจ้าของเครื่องหมายการค้ามาโดยตลอด
ร่วมกันพัฒนาสินค้าอย่างต่อเนื่อง สร้างความเชื่อมั่นให้กับเจ้าของเครื่องหมายการค้า
พัฒนาทั้งด้านเทคนิคการผลิตและวัตถุดิบ เพื่อให้ได้สินค้าที่มีคุณภาพตามมาตรฐานสากล เพื่อรักษา
Brand Image และความน่าเชื่อถือของบริษัท และประการสำคัญบริษัทฯ
ได้ปฏิบัติตามข้อตกลงทางการค้าอย่างเคร่งครัด ยึดมั่นในจริยธรรมทางธุรกิจ บริษัทฯ
มั่นใจว่าโอกาสในการถูกยกเลิกสัญญามีน้อยมาก

พร้อมกันนี้บริษัทฯ ได้ร่วมกับบริษัทในเครือสหพัฒน์สร้างเครื่องหมายการค้าของตนเอง ภายใต้ชื่อ
“BSC” มุ่งพัฒนาสู่อนาคตให้เป็น International Brand ซึ่งบริษัทฯ
ได้รับอนุญาตให้ผลิตชุดว่ายน้ำและเสื้อผ้าสุภาพบุรุษ

บริษัทฯ เชื่อมั่นในการผลิตสินค้าที่มีคุณภาพสูงเป็นที่ยอมรับในระดับสากล โดยชุดว่ายน้ำ BSC
ซึ่งถือเป็นสินค้าของไทยแบรนด์แรกที่ได้เผยแพร่ไปทั่วโลก ในการประกวด Miss Universe 2005
ในประเทศไทย การประกวด Miss Universe 2006 และปี 2007 อย่างต่อเนื่อง

นอกจากนี้บริษัทฯ ยังมีสินค้าที่เป็นเครื่องหมายการค้าของตัวเอง (House Brand)
ขายตรงให้กับลูกค้าผู้บริโภคโดยตรง โดยมีร้านค้าของตนเอง และจำหน่ายผ่าน Factory Outlet
และตัดเย็บชุด Uniform และจำหน่ายผ้าถัก (Knitted Fabric)
เพื่อเป็นการเพิ่มช่องทางการจำหน่ายสินค้าทั้งทางด้านสิ่งทอและเสื้อผ้าสำเร็จรูปอีกช่องทางหนึ่งในการช่วยลดความเสี่ยงจากเครื่องหมายการค้ารับอนุญาตและการพึ่งพาลูกค้าเพียงรายเดียว

2. ความเสี่ยงโครงสร้างลูกค้ามีการพึ่งพาลูกค้าหรือผู้จัดจำหน่ายรายใหญ่น้อยราย

บริษัทฯ ประกอบธุรกิจสิ่งทอและเครื่องนุ่งห่มผลิตสินค้าตามคำสั่งของลูกค้า
โดยมีลูกค้ารายใหญ่ในประเทศเพียงรายเดียว คือ บริษัท ไอ.ซี.ซี. อินเตอร์เนชั่นแนล จำกัด
(มหาชน) ซึ่งเป็นลูกค้าของบริษัทฯ มาตั้งแต่เริ่มดำเนินธุรกิจในปี 2523 แล้ว ในปี 2550
มียอดสั่งซื้อสินค้าคิดเป็นร้อยละ 88.30 ของยอดขายในประเทศ และคิดเป็นร้อยละ 72.38
ของยอดขายทั้งหมด

บริษัทฯ มีความเชื่อมั่นว่าลูกค้ารายนี้จะสั่งซื้อสินค้าและเป็นลูกค้าของบริษัทฯ ต่อไปในอนาคต
ที่ผ่านมาบริษัทฯ มีความสัมพันธ์ที่ดีกับลูกค้ารายนี้มาโดยตลอด
ได้ร่วมกันพัฒนาธุรกิจในเชิงรุกและออกผลิตภัณฑ์ใหม่ ๆ
เพื่อสนองตอบความต้องการและสามารถสร้างความพึงพอใจแก่ลูกค้าเพิ่มมากขึ้น
เพื่อรักษาผลประกอบการที่ดีในระยะยาวทั้ง 2 ฝ่าย

3. ความเสี่ยงเกี่ยวกับ Brand Loyalty

ความต้องการของผู้บริโภคในประเทศยังนิยมสินค้าที่มีแบรนด์เนม
และพฤติกรรมของผู้บริโภคในปัจจุบันเปลี่ยนแปลงอย่างรวดเร็วนิยมบริโภคแฟชั่นมากขึ้น
ทำให้การแข่งขันทางการค้าด้านเสื้อผ้าสำเร็จรูปรุนแรงขึ้น
พร้อมทั้งการเปิดเสรีทางการค้าทำให้มีสินค้าแบรนด์เนมที่มีชื่อเสียงเข้ามาเป็นคู่แข่งมากขึ้น

บริษัทฯ เชื่อมั่นในคุณภาพของสินค้าที่ผลิตทั้งสินค้าที่เป็น International Brand และสินค้า
House Brand มีการพัฒนาคุณภาพและสร้างความแตกต่างจากตลาด
สามารถสร้างความพึงพอใจให้กับผู้บริโภคทั้งคุณภาพ คุณค่าจากการสวมใส่และราคาที่เหมาะสม
และสร้างความรู้สึกที่ดีให้อยู่ในใจของผู้บริโภค ทำให้ลูกค้าเกิดความภักดีกับแบรนด์สินค้าต่าง ๆ
มาโดยตลอด รวมทั้งได้ร่วมกับบริษัท ไอ.ซี.ซี.อินเตอร์เนชั่นแนล จำกัด(มหาชน)
ซึ่งเป็นตัวแทนจัดจำหน่ายสินค้า ได้ทำการตลาดโดยใช้กลยุทธ์เชิงรุกอย่างต่อเนื่อง
เพื่อรักษาฐานลูกค้าเดิม และขยายฐานลูกค้ารายใหม่

4. ความเสี่ยงจากอัตราแลกเปลี่ยนผันผวน

ปัจจัยเรื่องค่าเงินมีผลกระทบต่อการดำเนินธุรกิจส่งออก
และเนื่องจากบริษัทมีการส่งออกสินค้าไปจำหน่ายยังต่างประเทศ
บริษัทได้รับรายได้ในรูปของเงินตราต่างประเทศประมาณร้อยละ 12 ขณะเดียวกันในปี 2550
บริษัทมีรายจ่ายในการนำเข้าเครื่องจักรด้านโรงถักและผลิตเสื้อผ้าสำเร็จรูปที่กบินทร์บุรีและนำเข้าวัตถุดิบจากต่างประเทศโดยจ่ายในรูปสกุลเงินต่างประเทศเช่นกัน

บริษัทฯ ได้มีการติดตามและพิจารณาปัจจัยอื่น ๆ ประกอบด้วย โดยบริหารอัตราแลกเปลี่ยนแบบ
Natural Hedge ซึ่งได้แก่ การนำเงินจากการขายสินค้าที่เป็นสกุลเงินต่างประเทศ
มาจ่ายชำระค่าวัตถุดิบและรายจ่ายในการลงทุนอื่น ๆ ที่เป็นสกุลเงินต่างประเทศเดียวกัน
นอกจากนี้บริษัทได้ศึกษาเครื่องมือการบริหารความเสี่ยงทางการเงิน เพื่อรองรับในแต่ละสถานการณ์
และเพื่อป้องกันความเสี่ยงจากผลกระทบที่อาจจะเกิดขึ้น

5. ความเสี่ยงจากอัตราดอกเบี้ย

ในส่วนเงินฝาก อัตราดอกเบี้ยซึ่งแปรผันจะส่งผลกระทบต่อดอกเบี้ยรับของบริษัท บริษัทฯ
จึงมีนโยบายในการบริหารเงินสดคงเหลือ โดยลงทุนในเงินฝากและตราสารระยะสั้น
ซึ่งพิจารณาจากผลตอบแทนและความเสี่ยงที่เกี่ยวข้อง
อย่างไรก็ตามจะต้องคำนึงถึงการรักษาสภาพคล่องของบริษัทเป็นหลัก